Wenesde 20 Maj
Yu no mas harem nogud, nao yu go mekem ol fasin we i nogud.—Sam 37:8.
Samfala oli save kros kwik nao oli talem ol nogud tok we i spolem narafala. Long taem olsem, ful famle i harem nogud. Baebol i givim woning se yumi no mas kam kros, tok nogud long narafala, mo singaot strong. (Efes. 4:31) Ol nogud fasin ya oli save lidim man blong kilim narafala. Tede, plante man oli ting se i oraet nomo blong kros mo kilim narafala. Be taem yumi mekem olsem, yumi no stap ona long God we i wokem yumi. Taswe, plante brata mo sista oli mas jenisim fasin blong olgeta mo putum niufala fasin. (Kol. 3:8-10) Fasin blong giaman i joen wetem olfala fasin. Plante man oli giaman blong mekem se oli no pem takis o blong haedem wan mastik blong olgeta. Be Jehova i “God blong trutok.” (Sam 31:5, NW) Taswe hem i wantem se ol man we oli wosipim hem, oli “tok tru” mo oli ‘no giaman.’ (Efes. 4:25; Kol. 3:9) I klia se yumi mas tok tru oltaem, nating se i had o yumi sem from.—Prov. 6:16-19. w17.08 16 ¶3, 5; 18-19 ¶12-13, 15
Tasde 21 Maj
Taem hem i givim tok, wantaem nomo wol ya i obei long hem.—Sam 147:15.
Tede, Jehova i yusum Baebol blong lidim yumi. Man we i raetem Sam 147 i talem se tok blong Jehova i stap “kam hareap” blong givhan long yumi. God i lidim yumi long rod we i stret mo long taem we i stret. Yu traem tingbaot olsem wanem Baebol wetem ol buk blong “gudfala slef we i waes,” oli givhan long yu. Antap long hemia, i gat JW Brodkasting, jw.org, ol elda, mo ol brata mo sista long kongregesen. (Mat. 24:45) ?Yu yu luk long laef blong yu se Jehova i kam hareap blong givhan long yu? Man we i raetem Sam ya, i save se Jehova i jusum ol man Isrel bifo blong oli kam ol man blong hem. I no gat wan narafala neson we God i givim “tok blong hem” long olgeta, mo i eksplenem “ol rod blong hem” long olgeta. (Sam 147:19, 20) Tede, God i putum nem blong hem long yumi nomo. Hemia wan bigfala blesing. Mo tu, yumi glad tumas se yumi save hem, mo yumi gat Tok blong hem blong lidim yumi, mo yumi save fren gud wetem hem. Olsem man we i raetem Sam 147, yumi gat plante risen blong “!Presem Ja!” mo pulum ol narafala tu blong oli mekem olsem. w17.07 19-20 ¶15-16, 18
Fraede 22 Maj
Sipos wan soldia i wantem se man we i putum hem long wok ya i glad, hem i no save mekem ol prapa bisnes blong hem.—2 Tim. 2:4.
Ol man blong Jisas tede, we moa long wan milian long olgeta oli mekem wok blong Jehova fultaem, oli folem advaes ya blong Pol we i stap long vas blong tede. Oli no letem ol rij samting blong wol ya i pulum olgeta. Oli tingbaot se: “Sipos yu kaon long wan man, bambae yu kam slef blong hem.” (Prov. 22:7) Setan i wantem se yumi spenem olgeta taem mo paoa blong yumi blong wok blong kasem mane. Samfala oli tekem bigfala lon long bang blong pem wan haos, wan trak, ol kos, mo lafet blong mared. Yumi mas lukaot gud, sipos no, bambae yumi wok had blong plante yia blong pembak wan bigfala kaon. Yumi soemaot se yumi waes taem yumi no mekem laef blong yumi i fasfas, yumi no gat kaon, mo yumi no spenem mane olbaot. Long rod ya, yumi save mekem moa long wok blong God, i bitim we yumi kam slef blong ol rij samting blong wol.—1 Tim. 6:10. w17.07 6 ¶13
swe_Latn tpi_Latn tpi_Latn swe_Latn tpi_Latn tpi_Latn swe_Latn tpi_Latn tpi_Latn